Բակո Սահակյանը հոկտեմբերի 18-ին Բրյուսելում մասնակցել է Եվրոպական 4-րդ հայկական համագումարի բացմանը եւ հանդես եկել ողջույնի խոսքով: Նա նշել է, որ նման միջոցառումները լավ հարթակ են՝ քննարկելու համազգային խնդիրները, նախանշելու դրանց լուծման ուղիներն ու հետագա անելիքները, մշակելու եւ իրականացնելու տարբեր ծրագրեր սփյուռքի հայկական համայնքների, Հայաստանի եւ Լեռնային Ղարաբաղի շարունակական զարգացման ու զորացման ուղղությամբ: «Չափազանց կարեւոր է, որպեսզի ընդունվեն փոխհամաձայնեցված որոշումներ՝ առաջին հերթին գերնպատակ ունենալով միավորել մեր ժողովրդի տարբեր հատվածները համազգային ծրագրերի իրականացման շուրջ»,- ընդգծել է ԼՂ նախագահը: Համագումարին ներկա են եղել Մեծի Տանն Կիլիկիո կաթողիկոս Արամ առաջինը, Հայաստանի սփյուռքի նախարար Հրանուշ Հակոբյանը, պաշտոնատար այլ անձինք: